Nøgleord

Sammendrag



Nøgleord

1. Miljø — international handel med udryddelsestruede vilde dyr og planter — forordning nr. 338/97 — undtagelser fra forbuddene mod kommerciel virksomhed — forarbejdede enheder — begreb — udstoppede dyr — omfattet — [Rådets forordning nr. 338/97, art. 2, litra w), og art. 8, stk. 3, litra b)]

2. Miljø — international handel med udryddelsestruede vilde dyr og planter — forordning nr. 338/97 — fortolkning under hensyn til Washington-konventionen — (Rådets forordning nr. 338/97)

3. Miljø — international handel med udryddelsestruede vilde dyr og planter — forordning nr. 338/97 — undtagelser fra forbuddene mod kommerciel virksomhed — forarbejdede enheder, der er anskaffet mere end 50 år tidligere — begrebet »anskaffelse« — rækkevidde — enheder, der er blevet erhvervet for første gang mere end 50 år tidligere, og som efterfølgende er blevet erhvervet af en anden — omfattet — [Rådets forordning nr. 338/97, art. 8, stk. 3, litra b)]

4. Miljø — international handel med udryddelsestruede vilde dyr og planter — forordning nr. 338/97 — undtagelser fra forbuddene mod kommerciel virksomhed — forarbejdede enheder, der er anskaffet mere end 50 år tidligere — konstatering foretaget af medlemsstatens styrelsesråd — nødvendighed — [Rådets forordning nr. 338/97, art. 8, stk. 3, litra b); Kommissionens forordning nr. 1808/2001, art. 32, stk. 2]

Sammendrag

1. Artikel 2, litra w), og artikel 8, stk. 3, litra b), i forordning nr. 338/97 om beskyttelse af vilde dyr og planter ved kontrol af handelen hermed, som ændret ved forordning nr. 2307/97, skal fortolkes således, at dyr, der er nævnt i forordningens bilag A, men som er udstoppede, kan anses for at være »forarbejdede enheder« i disse bestemmelsers forstand.

(jf. præmis 34 og domskonkl. 1)

2. Forordning nr. 338/97 om beskyttelse af vilde dyr og planter ved kontrol af handelen hermed, som ændret ved forordning nr. 2307/97, finder ifølge dens artikel 1, stk. 2, anvendelse under overholdelse af formålene, principperne og bestemmelserne i konventionen om international handel med udryddelsestruede vilde dyr og planter, undertegnet i Washington den 3. marts 1973. Selv om Fællesskabet ikke er part i denne konvention, kan Domstolen ikke se bort fra disse formål, principper og bestemmelser, da det ved fortolkningen af forordningens bestemmelser er nødvendigt at tage hensyn hertil.

(jf. præmis 39)

3. Artikel 8, stk. 3, litra b), i forordning nr. 338/97 om beskyttelse af vilde dyr og planter ved kontrol af handelen hermed, som ændret ved forordning nr. 2307/97, skal fortolkes således, at det at få en enhed som gave eller ved arv, eller det at slå et dyr ihjel og at tage det i besiddelse, udgør en »anskaffelse« i denne bestemmelses forstand. Begrebet »anskaffelse« i den forstand, hvori udtrykket er anvendt i nævnte artikel 8, stk. 3, litra b), omfatter ethvert forhold, hvorved enheden tages i besiddelse med henblik på personlig indehavelse.

Det er i øvrigt ikke nødvendigt, at den, der har anskaffet enheden mere end 50 år tidligere, er den nuværende indehaver. Artikel 8, stk. 3, litra b), i forordning nr. 338/97 skal fortolkes således, at den også omfatter forarbejdede enheder, der er blevet erhvervet første gang før den 3. marts 1947, og som efterfølgende er blevet erhvervet af en anden, idet formålet med denne bestemmelse er, at der fra ordningen med forbud i henhold til samme forordnings artikel 8, stk. 1, udelukkes gamle genstande, dvs. forarbejdede enheder, der stammer fra tiden før den nævnte dato.

(jf. præmis 41 og 45 samt domskonkl. 2)

4. Uanset bestemmelsen i artikel 32, stk. 2, i forordning nr. 1808/2001 om gennemførelsesbestemmelser til forordning nr. 338/97, skal artikel 8, stk. 3, litra b), i sidstnævnte forordning om beskyttelse af vilde dyr og planter ved kontrol af handelen hermed fortolkes således, at den medfører, at styrelsesrådet i den pågældende medlemsstat skal have kunnet sikre sig, at den pågældende enhed er blevet anskaffet under de betingelser, der er fastsat i artikel 2, litra w), i forordning nr. 338/97, som ændret ved forordning nr. 2307/97.

(jf. præmis 51 og domskonkl. 3)